Amptenare geskors ná Digital Vibes-sageDr. Joe Phaahla, minister van gesondheid. Sewe amptenare in diens van die departement van gesondheid wat in die verslag van die spesiale ondersoekeenheid (SOE) verbind word met die Digital Vibes-skandaal, sal teen vanmiddag nog geskors word. Dit sluit dr. Sandile Buthelezi, die direkteur-generaal wat reeds vroeër geskors is, in. Só het dr. Joe Phaahla, minister van gesondheid, Donderdagoggend tydens ŉ mediakonferensie van die departement aangekondig. Die amptenare sal teen die einde van die dag hul skorsingsbriewe ontvang, waarna die dissiplinêre proses dan sal begin. Phaahla sê die departement hoop om die proses so gou moontlik af te handel. Die VF Plus het die besluit dat die amptenare geskors en strafregtelik teen opgetree sal word, verwelkom. Philip van Staden, die VF Plus se woordvoerder oor gesondheid, sê die party stem saam met Phaahla dat die aantygings teen die betrokke amptenare ernstig is en daarom moet hulle strafregtelik vervolg word. “Die bewyse wat die SOE ingewin het, is van ŉ ernstige aard en moet deel vorm van die dissiplinêre proses,” het Van Staden gesê. “Die minister se onderneming dat niks rakende die aangeleentheid in die doofpot gestop sal word nie, word ook verwelkom.” Van Staden sê die departement se ontkenning dat die Digital Vibes-sage enigsins ŉ negatiewe invloed op die departement se werksaamhede of in die bekamping van Covid-19 gehad het, is nie eerlik nie. “Die waarheid is dat die departement nie genoeg geld gehad het vir sy kommunikasieveldtogte oor inentings nie en dit het grootliks daartoe bygedra dat lede van die publiek uiters gebrekkig hieroor ingelig was en steeds is. “Die reg moet nou sy gang gaan en diegene wat beskuldig word in die SOE-verslag moet hul dag in die howe kry asook die straf wat hulle toekom.”